
În zilele noastre se ştie că omul este un animal, un mamifer din ordinul Primatelor, superfamilia Hominoidea, familia Hominidae, subfamilia Homininae. Conform ştiinţei actuale, apariţia lui nu mai este atribuită unei creaţii privilegiate, ci unui simplu proces evolutiv, asemenea celor care se află la originea tuturor celorlalte specii de pe planeta noastră. Dar, pe de altă parte, nu trebuie să fii antropocentrist ca să vezi că omul este o specie foarte diferită din unele puncte de vedere de toate celelalte specii, chiar şi de cele care sunt foarte înrudite cu el. Ce diferenţiază omul de alte mamifere? Limbajul articulat? Posibilitatea de a crea civilizaţii? Faptul de a avea conştiinţă?

Deşi limbajul uman are o serie de particularităţi, comunicarea există la multe specii animale, la unele „limbajul“ fiind destul de complex, de exemplu în cazul delfinilor. Sisteme sociale extrem de complexe cunosc şi alte vieţuitoare, foarte îndepărtate filogenetic de om, precum unele specii de insecte.

Conştiinţa presupune proiecţii pe termen lung ale propriilor acţiuni şi ale evenimentelor exterioare. Şi după ştiinţa actuală, animalele nu-şi fac planuri pe termen lung. Studiile pe mai multe specii de primate arată că acestea semnalizează prezenţa pericolelor, dispunând de semnale distincte pentru diverşi prădători sau tipuri de agresiune din partea altor membri ai speciei, dar nu sunt capabile să comunice despre o eventuală inundaţie, şi nici nu povestesc despre incendiul de acum trei ani. Şi nu o fac pentru că nu au nevoie. Se adaptează foarte bine fără asta. Animalele, de cele mai multe ori, nu fac nimic care să nu conducă la supravieţuirea lor imediată sau la creşterea fitnessului, adică supravieţuirea prin urmaşi viabili. Migraţiile şi acumularea proviziilor, care par investiţii pe termen lung, se înscriu în aceeaşi categorie de comportamente utile pentru specie. Dar nu se poate dresa o focă promiţându-i pensie privată sub formă de peşte după 10 ani de muncă la circ.

O trăsătură esenţială a omului este aceea că el face lucruri de care aparent nu are nevoie pentru a supravieţui sau pentru a-şi creşte fitness-ul, adică supravieţuirea prin urmaşi, adesea chiar acţionează deliberat în detrimentul propriei supravieţuiri sau a speciei. Omul dispune de un adevărat record al acestor comportamente bizare, care îi intrigă pe sociobiologi, incapabili de a le explica originea sau utilitatea. Conform principiilor sociobiologiei, orice comportament înnăscut s-a perpetuat pentru că este util pentru specie sau a fost cândva în trecutul ei. Acţiunea distructivă extremă faţă de membrii aceleiaşi specii, sacrificiile umane rituale, contracepţia şi chiar ceea ce se numeşte altruism sunt doar câteva dintre acestea. După două războaie mondiale şi 40 de ani de război rece, în care specia umană şi-a pus existenţa în pericol prin propriile acţiuni în fiecare secundă,  aplicabilitatea principiilor sociobiologiei la specia umană este pusă sub semnul întrebării. Câte acţiuni într-adevăr necesare pentru supravieţuirea imediată sau pentru creşterea fitnessului facem în fiecare zi? Ne procurăm hrană şi o consumăm, deşi de foarte multe ori o facem fără măsură într-un sens sau altul, evităm accidente în care sunt implicate automobile, aparate casnice sau echipamente industriale, pe care tot noi le-am inventat şi am investit mult timp şi eforturi ca să le utilizăm, suportăm torturi fizice în săli de gimnastică sau saloane cosmetice, pentru a ne creşte şansa de a face sex protejat. Toate acestea s-ar putea explica prin goana după confort şi plăcere. Dar goana după bani, care presupune un uriaş lanţ de condiţionări, care ar fi inacceptabil pentru oricare alt animal, face parte şi ea din viaţa de zi cu zi. Felinele şi alţi prădători, care au comportamente alimentare complexe, în care distanţa în timp şi acţiuni dintre momentul începerii căutării prăzii şi consumarea acesteia este mare, dispun de sisteme de recompensare a fiecărei etape din aceste comportamente. Recompensa foarte intensă poate explica unele dintre comportamentele umane bizare, dar uneori recompensa sau marea recompensă se află undeva într-un viitor îndepărtat, care poate fi adesea incert.

„Exagerarea“ poate fi o calitate a aproape oricărei acţiuni umane,  de la alimentaţie, consum de droguri, sex, acumulare de capital şi până la sport şi efort intelectual. Care e rolul evolutiv al obţinerii marilor averi? Există o corelaţie pozitivă între mărimea averii unei persoane şi numărul de urmaşi? Desigur, urmaşii unui ţăran indian au mai puţine şanse de supravieţuire decât ai unui inginer american, dar care e diferenţa în acest sens între un milionar în dolari şi un deţinător de câteva sute de milioane? De asemenea există vreo diferenţă între numărul de urmaşi ai unui bărbat sau ai unei femei care a avut doi parteneri sexuali şi numărul de descendenţi ai altei persoane de acelaşi sex care a avut 20 de parteneri? Femeile monogame din societăţile islamice au în medie mai mulţi urmaşi decât femeile „fatale“ din societăţile occidentale.

Exagerarea, investiţiile comportamentale aparent inutile pentru individ sau specie nu sunt o consecinţă a alienării tehnologice, aşa cum ar părea la prima vedere. Dacă oamenii din trecut nu făceau atâtea lucruri aparent inutile din punct de vedere biologic, nu o făceau pentru că nu doreau, ci pentru că nu puteau. Tehnologia nu a făcut decât să le împlinească lor o parte din vise. Avem motive să credem că grecii antici ar fi acceptat cu uşurinţă modul nostru de viaţă, numai dacă ne gândim la viziunea lor despre munca fizică, fiind considerată ruşinoasă, demnă doar de sclavi. În plus, s-ar fi găsit suficienţi Icari gata să înveţe 20 ani ca să piloteze un avion. Din contră, tendinţa de a face prea multe investiţii inutile devenise deja o problemă în Antichitate. Nu un european din secolul al XXI-lea a inventat zicala „carpe diem“.

E drept că au existat şi chiar mai există societăţi mai „cumpătate“, care au încercat să-şi limiteze consumul şi pasiunile. Dar aceste societăţi, adesea revelaţii pentru antropologi şi etnologi, au puţine şanse să reprezinte o verigă lipsă şi necoruptă din evoluţia societăţii umane. Diferenţa dintre noi şi ei nu este în a face sau nu lucruri inutile, ci doar în modul de direcţionare a acestora. Este adevărat, există societăţi primitive cu o mare grijă pentru natură,  există societăţi care descurajează promiscuitatea sexuală şi chiar societăţi cu ideal pacific. Dar aceste societăţi, pentru a-şi atinge idealurile, şi-au creat tertipuri culturale pentru a descuraja unele comportamente deviante ale membrilor lor. În societăţile cu ideal pacific, care au cunoscut şi ele războiul, sunt atâtea ritualuri care trebuie îndeplinite pentru a se ajunge la starea de beligeranţă, care constituie tot atâtea şanse de împăcare, încât probabilitatea declanşării unui război scade foarte mult. Toate societăţile, chiar şi a noastră, au creat mijloace culturale pentru a controla unele comportamente inutile şi de a le orienta pe altele.

În concluzie, ceea ce diferenţiază omul de alte animale, este tendinţa lui naturală, înnăscută, de a face lucruri inutile pentru supravieţuirea lui şi a speciei. Poate sociobiologia ar explica mai multe din acţiunile umane, dacă ar ţine cont de acest aspect, ca şi de faptul că unele comportamente ar putea fi efecte secundare ale unor strategii adaptative. Ce ar sta la originea acestui tip de comportament şi ce avantaje evolutive ar fi avut vom încerca să răspundem în paginile următoare.

Istoria societăţii, ca şi istoria unei specii, adică evoluţia ei, deşi studiate cu ajutorul statisticii, care lucrează cu mase mari de indivizi şi fenomene globale, depind uneori de amănunte obscure. În paginile ce urmează vom încerca să lansăm o ipoteză nouă, bazată pe o posibilă legătură între astfel de amănunte, anume necesităţile scăzute pentru supravieţuire ale omului (raportat la mediu) faţă de alte mamifere, pe de o parte şi comportamentul său bizar, dar şi alte caracteristici biologice umane, pe de altă parte. De asemenea, în speranţa că datele şi supoziţiile prezentate vor contribui la dezvoltarea  ştiinţei, vom încerca să aflăm ce anume a declanşat acest unic proces evolutiv pe care îl numim umanizare. Această carte încearcă să răspundă la întrebarea veche de când lumea cine suntem, de unde venim, încotro mergem.

Dacă va încerca să explice un proces biologic misterios, un virusolog va implica un virus, un ecolog, nişte modificări climatice, iar un biochimist... o enzimă. Cartea aceasta este scrisă de un biochimist, şi reflectă viziunea despre umanizare a unui biochimist, una din multele faţete ale realităţii biologice.

Ce îl defineşte pe om

În termeni evolutivi, se poate spune că omul este specia care „a înţeles“ cel mai bine că e mai uşor să schimbi mediul decât să te schimbi pe tine. Singurul caracter definitoriu al speciei umane, pe care antropologia actuală îl admite fără rezerve, este adaptarea la mediu predominant prin cultură. Dacă la capitolul cultură includem şi descoperirea uneltei numite limbaj articulat, atunci omul este un primat vorbitor. Orice antropolog actual admite că, deşi la origine un animal tropical, omul a ocupat toate zonele de climă de pe planeta noastră, tocmai datorită acestei abilităţi proprii de a se adapta prin cultură. Adaptarea biologică la mediile cu temperaturi extreme, foarte calde sau foarte reci, este foarte redusă în cazul omului, afectând foarte puţine caractere. De exemplu, rezistenţa la frig a tegumentelor unui eschimos nu este semnificativ diferită de cea a unui negru Bantu. Iar un negru american, Matthew Henson, a luat parte la prima expediţie spre Polul Nord (1909).

Dacă cimpanzeul este o specie adaptată la viaţa arboricolă, vărul său, omul nu avea de făcut decât un salt adaptativ  „minor“,  spre adaptarea prin cultură. Omul este în aceste condiţii, nu doar o specie inteligentă, ci o specie culturală. Atunci o denumire mai corectă a speciei noastre ar fi aceea de Homo culturalis, în loc de Homo sapiens.

Admiţând că omul nu există în afara culturii pe de o parte, şi cultura este apanajul exclusiv al omului pe de altă parte, atunci omul a apărut atunci când a apărut cultura. Contestata noţiune de maimuţă-om şi-ar pierde astfel din conţinut. Speciile fosile de hominine alături de care s-au descoperit unelte sau despre care avem date care sugerează că ar fi fost capabile de a crea astfel de valori materiale, ar putea fi încadrate ca specii de oameni. Celelalte, dependente de natură pentru a se adapta, indiferent de mărimea craniului, de poziţia corpului, mersul biped, şi oricâte alte caractere aparent omeneşti ar avea, nu pot fi considerate oameni.

Dar problema e că în ultimul timp se vorbeşte din ce în ce mai mult de cultură animală. Primatele actuale (nu numai antropoide) sunt capabile să se folosească de unelte, atunci când le au la îndemână, sau chiar să le creeze în mod tranzitoriu, dar ele nu sunt dependente de unelte pentru a se adapta. Cu alte cuvinte, diferenţa de adaptare prin cultură între om şi alte primate este mai degrabă una graduală decât discontinuă.

Un alt caracter specific omului, propus de mai mulţi autori, este gândirea simbolică şi implicit abstractă. Conform ştiinţei actuale, acest caracter nu ar fi fost „scopul“ evoluţiei, ci a apărut întâmplător, ca şi altele, şi dovedindu-se util, s-a menţinut. De asemenea, omul dispune de un univers interior, o lume interioară artificială. Lumea artificială exterioară, creată de om prin cultură are un corespondent în interior, care a precedat-o probabil. De aceea propunem drept criteriu definitoriu al umanităţii efectuarea de acţiuni aparent inutile pentru supravieţuirea imediată sau pentru creşterea fitness-ului, adică supravieţuirea prin urmaşi. Manifestările artistice sau echivalente sunt exemple de astfel de acţiuni aparent inutile, care au importanţă doar pentru universul interior.

Dar aceste caractere psihologice au apărut de asemenea întâmplător, în procesul de evoluţie biologică. Printre caracterele biologice care disting omul de cimpanzeu, Pan troglodytes sau de cimpanzeul pigmeu, Pan paniscus, rudele sale cele mai apropiate, ar trebui să se afle indicii ale eventualei strategii adaptative implicată în umanizare. Separarea caracterelor morfologice şi eventual fiziologice care sunt diferite la om faţă de aceste primate, şi care ar putea fi într-adevăr relevante pentru umanizare, de cele irelevante, este mult mai dificilă. Adică e greu să distingi în evoluţia umană ce e doar întâmplare de adaptare.

Dacă privim omul alături de cimpanzeu, Pan troglodytes, la prima vedere, există destule asemănări, dar şi unele deosebiri evidente. Poziţia clar erectă şi mersul biped sunt primele diferenţe frapante. Apoi la om se observă lipsa părului abundent de pe corp, mai precis existenţa unui păr mult mai subţire şi mai firav. Silueta umană este de asemenea mai firavă, dată de nişte oase mai lungi şi mai subţiri şi o masă musculară mai redusă. Dezvoltarea musculaturii se reflectă asupra forţei musculare, în cazul cimpanzeului - de 4-5 ori superioară celei umane (Larson et al., 1986). Proporţia dintre lungimea membrelor superioare şi a celor inferioare este diferită la cele două specii, în favoarea membrelor superioare la cimpanzeu şi a celor inferioare la om (Schultz, 1969). De asemenea, raportul dintre membre în ce priveşte robusteţea oaselor şi dezvoltarea musculaturii este inversată în favoarea membrelor inferioare la om şi a celor superioare la cimpanzeu, care sunt folosite şi la mers (Larson et al., 1986). Degetul mare de la picior este opozabil la cimpanzeu. De asemenea, deosebiri importante sunt la nivelul oaselor craniene, reducerea prognatismului în sensul ortognatismului şi forma frontalului fiind foarte vizibile. De asemenea, baza craniului, în special poziţia marelui foramen, orificiul care adăposteşte structurile inferioare ale sistemului nervos central, prezintă diferenţe la aceste specii, legate de adaptarea la mersul biped (Lewina, 2005).

Creierul uman are un volum de trei ori mai mare decât creierul de cimpanzeu, cu o dezvoltare fără precedent a neocortexului. Dezvoltarea anumitor zone este de asemenea diferită la cele două specii. La om, lobii temporal şi parietal au înregistrat o creştere relativă importantă (Lewinb, 2005).

Dacă mergem mai jos, aparatul fonator prezintă diferenţe trecând peste deosebirile de la nivelul scheletului feţei şi al dentiţiei, menţionăm poziţia osului hioid, definitorie pentru posibilitatea folosirii limbajului articulat. De asemenea, laringele este situat inferior la om, în special la adult. Mai departe, aparatul digestiv prezintă unele diferenţe, având în vedere dieta oarecum diferită a celor două specii. Dacă cimpanzeul este în principal frugivor, carnea constituind o raritate în dieta sa, omul este omnivor, consumând cu uşurinţă legume, fructe, dar şi carne. Din această cauză, aparatul digestiv uman conţine mai multe enzime proteolitice şi cu o activitate superioară. Tubul digestiv are o lungime semnificativ inferioară la om, intestinul subţire reprezentând aproximativ 60% din ceea ce ar trebui să fie la un primat de asemenea dimensiuni (Gibbons, 1998).

În fine, ne mai oprim doar la nivelul sistemului reproducător. Omul deţine în privinţa reproducerii un record: este mamiferul cu cea mai scăzută fertilitate, dar probabil cu cea mai intensă activitate sexuală. În plus, femela poate fi fecundată tot timpul anului, fără ca semnele fertilităţii să fie evidente. Femela de om a pierdut căldurile, dar a câştigat orgasmul specific, de tip masculin.

Mediul l-a creat pe om

Care ar putea fi caracterele care să definească specia umană? Care să fie genele candidate care să fi fost implicate în procesul umanizării? În primul rând, care să fi fost acei factori de mediu care să fi condus la adaptarea unică numită de noi umanizare?

Dacă acceptăm evoluţia, acceptăm că pe orice fiinţă vie, de fapt mediul o „creează“, mai precis soluţiile ei unice de adaptare la acesta. Din punctul nostru de vedere, pe girafă o defineşte gâtul lung, dar din al ei, hrana pe care o consumă, adică frunzele arborilor, felul în care se apără de prădători, şi face faţă altor probleme de supravieţuire. De ce omul ar face excepţie de la regula care se aplică altor animale? La toate aceste întrebări încercăm să răspundem luând în considerare un caracter, de data asta metabolic, care diferenţiază omul de ruda sa cea mai apropiată, cimpanzeul: „administrarea“ resurselor energetice ale organismului.

Mulţi oameni obişnuiesc să spună că se mulţumesc cu puţin. De fapt, din punct de vedere al consumului energetic, toţi oameni se mulţumesc cu foarte  puţin. De fapt consumă o cantitate de hrană foarte redusă. Cantitatea zilnică de alimente consumate de un alt mamifer, şobolanul, reprezintă 5-10% din masa corporală. Pentru un om de 70 kg, aceasta se traduce prin consumul a 3,5-7 kg de alimente zilnic.

Necesităţile alimentare ale omului sunt mai mici decât ale altor primate. Cimpanzeii mănâncă două treimi din timp, restul se toaletează, gorilele sunt de asemenea ocupate mai tot timpul cu masa. Omul mănâncă cu intermitenţe, ca prădătorii, şi stomacul lui este adesea complet gol. La ierbivore, de exemplu, acest lucru nu se întâmplă niciodată.

Animalele consumă hrană pentru a avea energie. Procesele metabolice din organismele vii produc căldură, care este transmisă în mediu ca radiaţie termică. Rata metabolică bazală este rata de generare a căldurii de către organism aflat în repaos, şi în condiţii ideale de temperatură şi umiditate. Rata metabolică este exprimată în watt în SI (unitate de energie/unitate de timp), dar se poate exprima şi în alte unităţi.  

Tabelul de mai jos prezintă rata metabolică a câtorva specii de animale (după West şi Brown, 2004).


	Animalul

	Masa (kg)

	Rata metabolică (watt)


	guguştiuc

	0,16

	0,97


	şobolan

	0,26

	1,45


	porumbel

	0,30

	1,55


	găină

	2,0

	4,8


	câine (femelă)

	11

	14,5


	câine (mascul)

	16

	20


	oaie

	45

	50


	femeie

	60

	68


	bărbat

	70

	87


	vacă

	400

	266


	taur

	680

	411




Animalele de talie mare au în general o rată metabolică mai mare, dar raportat la unitatea de masă, aceasta este inferioară de obicei animalelor mai mici. Dacă ne uităm cu atenţie, omul are o rată metabolică foarte apropiată de cea a unei oi. Şi din punct de vedere al masei, omul este apropiat de o oaie mare. Dar spre deosebire de o oaie mare, omul are un creier uriaş, un organ înalt energofag, care consumă în stare de repaos 20-25% din cantitatea de energie a întregului organism. La nou născutul uman, creierul este şi mai lacom, devorând 60% din energia primită de acesta (Gibbons, 1998). Comparativ, creierul unei oi este de cinci ori mai mic decât un creier mediu uman. Cimpanzeul are o rată metabolică specifică măsurată indirect prin consumul de oxigen în repaus pe kg corp (ml O2/kg corp, per oră) foarte apropiată de al omului (220 vs. 210), dar uşor mai mare (Martin şi Palumbi, 1993). Dar creierul uman este de trei ori mai mare decât cel pe care l-ar avea un cimpanzeu de dimensiuni umane.

Din aceste date se poate deduce că, dacă omul nu ar avea un creier atât de mare, el ar consuma mult mai puţină energie decât un alt mamifer de talia sa. Chiar şi în aceste condiţii, putem considera că omul are „un randament“ foarte ridicat, reuşind performanţa întreţinerii unui creier uriaş, fără a-şi creşte metabolismul bazal, asemenea altor mamifere. Există o relaţie între dimensiunea creierului şi cea a corpului, care la om nu se aplică, cu alte cuvinte omul are un creier mult prea mare pentru dimensiunile corpului (Lewinc, 2005).

Dar oare nu cumva lucrurile stau exact invers? Oare nu cumva mai întâi a fost performanţa necesităţilor energetice reduse ale întregului organism, deci a unui metabolism bazal redus, apoi apariţia unui creier energofag? Hormonii care în mod normal sunt secretaţi în inaniţie scad metabolismul bazal. Astfel de hormoni foarte importanţi în condiţii de inaniţie, hormonii tiroidieni, influenţează puternic metabolismul bazal al tuturor ţesuturilor, cu o singură excepţie - creierul (Lehningera, 1987). La om, hormonii tiroidieni au un nivel semnificativ inferior celor de la cimpanzeu, triiodotirenina T3 este cu 60% mai redusă, tiroxina T4  cu 30%, iar transtiretina, o proteină care leagă hormoni tiroidieni, este de 2 ori mai mare la cimpanzeu în plasmă şi lichidul cefalorahidian (Finch & Stanford, 2004).

De fapt au existat ipoteze care au încercat să explice creşterea extraordinară a creierului la om pe seama reducerii intestinului (Gibbons, 1998) sau a altor organe interne, cum ar fi glanda suprarenală (Joffe, 1999) în timpul dezvoltării ontogenetice. Dar şi alte organe şi ţesuturi ar fi putut contribui indirect la dezvoltarea creierului prin scăderea dimensiunilor şi consumului lor.

Fiziologia unei modestii energetice

Pentru un designer, omul pare a fi special conceput pentru a consuma puţin. În contrast, păsările ar fi un exemplu de animale proiectate pentru performanţă. La aceste specii, masa musculară, aparent foarte redusă, este capabilă să dezvolte o forţă uriaşă pe lungime (muşchii dezvoltă forţă prin contracţie). Visul de a zbura al omului nu s-ar fi putut realiza niciodată cu ajutorul unor aripi plasate de-a lungul braţelor, aşa cum apăreau în desenele renascentiste. De asemenea, ceea ce l-ar fi împiedicat pe Icar să zboare nu ar fi fost materialul cu care erau ataşate la braţe aripile, ci propriile lui limite biologice. Muşchii sunt mari consumatori de energie, contracţia musculară fiind un proces înalt energofag. În aceste condiţii, reducerea masei musculare scade consumul energetic. Această soluţie este aplicată cu succes de o specie de leneş (Bradypus torquatus), un gen de mamifere arboricole care trăiesc în America de Sud. Masa musculară a leneşului este foarte redusă, ceea ce îi face acestuia deplasarea pe sol foarte dificilă (aproape se târăşte), dar îi scade consumul energetic cu aproximativ 40%. Leneşul este un gen de animale adaptate pentru a consuma hrană puţină şi mai ales cu conţinut energetic redus. De aceea de la deplasare până la metabolism, la leneş toate procesele se derulează cu încetinitorul.  

Pe de altă parte, pentru forţa de care dispune, comparativ cu alte specii, omul are o masă musculară prea mare. Să ne gândim ce face cu muşchii de la picioare un alt animal biped, de talie superioară omului, struţul, un campion al alergărilor. Cum arată piciorul de struţ faţă de cel de om?

Revenim la comparaţia cu cimpanzeul, un animal mai înrudit, care are o forţă musculară de până la 5 ori mai mare decât omul. Proporţional, omul nu are o masă musculară mult mai redusă. Probabil, muşchii supradimensionaţi ai omului au un rol adaptativ. În general, muşchii, în afară de rolul de a dezvolta energie sub formă de lucru mecanic, mai au şi rolul de a genera căldură. Acest lucru se vede foarte bine când tremurăm. De asemenea, muşchii depozitează cea mai mare cantitate de glicogen dintre toate ţesuturile. Glicogenul este o moleculă glucidică care înmagazinează o mare cantitate de energie. Efortul fizic intens şi de durată, de tipul ridicării greutăţilor, are asupra muşchilor efectul de a creşte cantitatea de glicogen pe care o conţin aceştia. Creşterea cantităţii de glicogen în muşchi este un scop important pe care îl urmărim când mergem la sălile de fitness. În acest sens, antrenorii recomandă alternanţa de perioade în care se consumă puţine glucide cu cele în care acestea se regăsesc în dietă în cantităţi mai mari.

Ideea e că muşchii umani sunt în aşa fel făcuţi încât să aibă o mare disponibilitate de a depozita glicogen şi într-o măsură mai mică de a dezvolta fibre puternice, necesare unei forţe superioare. Cu eforturi adecvate ne putem creşte chiar de câteva ori masa musculară într-un timp relativ scurt. Forţa musculară nu creşte însă atât de spectaculos. Dacă păsările ar avea şi ele acest „talent“, s-ar întoarce de nerecunoscut după perioada migraţiilor.

În aceste condiţii, metabolismul muşchilor umani ar reprezenta tot o adaptare în sensul creşterii „randamentului“. Glicogenul din muşchi este o sursă de energie, care se poate elibera în condiţii de inaniţie, de exemplu. Deşi nu se poate mobiliza la fel de repede ca glicogenul din ficat, şi este utilizabil în mod direct numai de către muşchi, pentru propria contracţie, glicogenul din muşchi este superior cantitativ celui din ficat. Glicogenul reprezintă 1% din masa ţesutului muscular, dar acesta leagă ioni şi apă, ceea ce duce la creşterea masei musculare după efortul fizic. Muşchii umani par mai bine adaptaţi ca depozitar de material energetic decât ca sursă a forţei.

Dar omul, faţă de cimpanzeu, mai prezintă o diferenţă în dezvoltarea unui ţesut. Dacă cimpanzeul are un ţesut muscular superior, omul îl întrece în ceea ce priveşte dimensiunea ţesutului adipos. Grăsimea reprezintă 5% din greutatea cimpanzeului, ceea ce e incomparabil cu proporţia la cei mai supli oameni, atleţii. Pentru explicarea grosimii stratului adipos la om s-au lansat mai multe ipoteze. Conform uneia dintre acestea, stratul adipos mai consistent la om decât la oricare animal terestru ar fi fost util nou-născuţilor insuficient dezvoltaţi. Puiul de om este prematur cu 17 luni, care are o mare nevoie de căldură (Mayra, 2004).

Pe la sfârşitul anilor '60, s-a lansat o teorie care încerca să explice printre altele, şi cauza grosimii superioare a stratului adipos la om. E vorba de teoria originii acvatice a omului, al cărei autor, Sir Alister Hardy, biolog marin, a beneficiat apoi de susţinerea lui Elaine Morgan, autoarea a mai multor cărţi pe această temă. Această teorie susţinea că strămoşii omului, după desprinderea de ramura care a dus la apariţia cimpanzeului, ar fi avut o perioadă în care şi-ar fi dus existenţa ca animale semiacvatice (Morris, 1967). Argumentele cu care venea această teorie erau reprezentate de prezenţa unor caractere unice la om  faţă de primatele înrudite, dar comune cu mamiferele acvatice, precum delfinii şi balenele. Dimensiunile stratului adipos uman se număra printre aceste argumente. Omul este cel mai gras primat. La om, stratul adipos conţine de 10 ori mai multe celule adipoase decât ar fi de aşteptat la un mamifer de asemenea dimensiuni. Există şi primate grase, chiar obeze în captivitate, iar numărul celulelor adipoase poate creşte foarte mult la aceste specii. Omul are dimensiunile stratului adipos asemănător indivizilor celor mai graşi din alte specii înrudite. Mamiferele care tind să depună cantităţi mari de grăsimi sunt cele care hibernează şi cele acvatice. Omul îşi menţine stratul adipos constant pe toată perioada anului, asemenea mamiferelor acvatice, şi contrar celor terestre care hibernează, al căror strat adipos variază sezonier.

De asemenea, omul nu hibernează. De fapt multe din mamiferele despre care spunem că hibernează, de fapt pseudohibernează. Hibernarea este hipotermie controlată, deci presupune scăderea temperaturii corpului. Ursul, hamsterul auriu (Microcetus auratus) pseudohibernează. Până de curând se considera că animalele tropicale, deci şi primatele, nu hibernează. Totuşi, există un primat, un mic lemurian (Cheirogaleus medius) care hibernează, variindu-şi temperatura cu 20° C (Dausmann et al., 2004). Dar iarna în Madagascar temperaturile ajung la 30° C, deci, aşa cum sugerează autorii studiului, hibernarea la acest mamifer este utilă pentru evitarea secetei care apare în timpul iernii, nu a frigului. Dar seceta este asociată în aceste zone cu penurie de hrană, nu numai de apă. Alţi lemurieni de dimensiuni mici din zonă, de exemplu maki-ul şoarece (Microcebus murinus) nu hibernează, iar în sezonul secetos intră într-o stare de inactivitate, asemănătoare hibernării (torpiditate) care poate ajunge la 176 zile/an. Înainte de a intra în sezonul secetos, maki-ul şoarece acumulează mari cantităţi de grăsime în zona cozii şi a membrelor posterioare, care poate ajungă la 35% din greutatea corpului, de aproximativ 80-100 g. Lemurianul care hibernează (Cheirogaleus medius) utilizează aceeaşi strategie de îngrăşare în zona cozii înainte de a intra în „iarna“ tropicală. (Datele despre aceste primate sunt de la Duke University).

Hibernarea, torpiditatea, estivarea şi alte perioade în care funcţiile organismului de la respiraţie la ritmul cardiac şi metabolism devin mai lente sunt strategii de reducere a consumului energetic în perioadele în care resursele sunt precare. Chiar dacă nu sunt asociate întotdeauna cu o scădere marcată şi de lungă durată a temperaturii corporale, cel puţin la mamifere, acestea sunt asociate cu creşterea depozitelor adipoase. Ursul se îngraşă foarte mult toamna, iar supravieţuirea sa în timpul iernii depinde de grosimea stratului adipos. Un alt mamifer care nu hibernează sau pseudohibernează este porcul, al cărui strat adipos poate atinge dimensiuni impresionante. Unele carnivore au şi ele tendinţe moderate de îngrăşare. Creşterea stratului adipos pare a fi legată la mamiferele terestre de traversarea unor perioade dificile din punct de vedere al resurselor.

În concluzie, grosimea mare a stratului adipos ar reprezenta ea însăşi o adaptare la consum energetic redus. Oricine a încercat să slăbească ştie ce multă energie este înmagazinată în ţesutul adipos. După unele estimări, omul poate trăi câteva săptămâni fără hrană numai pe seama rezervelor de grăsime.

Când a apărut acest caracter la om? Loren Cordain, profesor la Universitatea din Colorado consideră că tendinţa ridicată a omului de a depune grăsime sub forma rezervelor subcutanate provine din Paleolitic (epoca veche a pietrei, până acum aproximativ 10000 ani), de pe vremea când se considera că oamenii erau vânători şi culegători (Cordain, 2002). În acea perioadă se poate vorbi de oameni moderni, de indivizi cu aceleaşi gene ca omul actual. Pentru că vânatul se găsea rar, strămoşii noştri care reuşeau să consume mai mult timp din rezervele acumulate la o astfel de masă copioasă, erau avantajaţI faţă de cei care nu erau capabili să-şi creeze rezerve adipoase. Şi pentru că evoluţia acţionează uneori ca un bumerang, aşa s-ar explica de ce sunt atâţia obezi în ziua de azi.

Aici se impun câteva precizări. În primul rând, la cele mai multe dintre populaţiile actuale de vânători şi culegători, cea mai mare parte a hranei, din punct de vedere cantitativ (65-70%), o constituiau vegetalele, rădăcini, fructe, legume, nuci (Eaton et al., 1996). Carnea este o delicatesă. Pentru că rădăcini, fructe, se mai găseau, astfel încât să se asigure supravieţuirea. În al doilea rând, se pare că modelul societăţilor de vânători-culegători a apărut ulterior Paleoliticului, fiind astfel mai de grabă paralel celui al societăţilor de agricultori decât precursor, consideră Robert Foley de la Cambridge University (Foley, 1988).  

Apoi Paleoliticul, cel puţin perioada la care ne referim, nu este considerat una dintre cele mai negre perioade din istoria omenirii. Cel puţin aşa sugerează dovezile arheologice, care indică faptul că abia la sfârşitul acestei perioade apar schelete umane care ar fi putut avea probleme de nutriţie (Lewind, 2005). Epocile ulterioare, unele foarte apropiate de noi, au pus mult mai mult la încercare rezistenţa la foame a organismului uman. Dacă a existat un fenomen care a determinat modificări adaptative în sensul creşterii masei adipoase, atunci acesta a acţionat înaintea Paleoliticului Superior (40000-10000 ani), poate chiar înaintea Paleoliticului, care începe acum aproximativ 2,6 milioane ani, odată cu primele unelte de piatră descoperite.

În zilele noastre se întâlneşte adesea un fenomen care ar putea explica diferenţa de proporţie dintre ţesutului muscular şi adipos la om faţă de primatele cele mai înrudite. Problema celor care au ţinut de-a lungul timpului multe cure de slăbire, mai mult sau mai puţin ştiinţifice, este că devin mai graşi şi mai dizgraţioşi decât la început. Ţesutul lor muscular, în condiţiile unui aport insuficient de proteine, se poate reduce şi el în timpul curelor de slăbire, e drept, împreună cu ţesutul adipos. Dar dacă subiectul reîncepe să mănânce la nivelul anterior începerii curei, ţesutul adipos se va reface cu uşurinţă, spre deosebire de cel muscular. Probabil acest fenomen se petrece şi în inaniţia care durează timp îndelungat. Ţesutul adipos este mai economic decât cel muscular. Pentru menţinerea unui kg de ţesut adipos se consumă aproximativ 6 calorii zilnic, pe când pentru un kg de ţesut muscular sunt necesare aproximativ 150-300 calorii. În condiţii de criză, un ţesut adipos dezvoltat, în detrimentul celui muscular, pare avantajos.

Ecologia unei modestii energetice

Dacă omul ar fi adaptat pentru un consum energetic redus, aşa cum sugerează unele caractere biologice, dieta sa omnivoră, care include carne într-o proporţie destul de importantă, ar veni în contradicţie cu această idee. Omul se situează în categoria primatelor de talie mare. Predicţiile studiilor pe primate (Richard, 1985) arată că, din punct de vedere energetic, omul ar trebui să consume hrană vegetală, adică să fie frugivor sau chiar folivor. Microcebus murinus, maki-ul şoarece, micul lemurian care trăieşte în zonele litorale din Madagascar, este primatul cu cea mai înaltă rată metabolică pe unitatea de masă corporală. Animalele mici au rata metabolică inferioară celor mai mari, dar pe unitatea de masă, rata metabolică a animalelor mici este superioară celor de talie mare. Maki-ul şoarece are un metabolism intens, el trebuie să obţină rapid energie din alimentele pe care le consumă. Pentru un animal cu o rată metabolică ridicată pe unitatea de masă, e avantajos să consume hrană cu valoare nutritivă superioară. Aşadar, pentru maki-ul şoarece, animal de dimensiuni foarte mici, 80 g în cazul femelei, este în consecinţă avantajos să fie omnivor. Pentru gorilă, primat de dimensiuni mult mai mari, 93 kg pentru femelă, necesităţile bazale pe unitatea de masă corporală scad, de aceea gorila îşi permite să fie folivoră. Necesităţile energetice bazale pe unitatea de masă corporală scad odată cu creşterea masei corporale, relaţie cunoscută drept curba lui Kleiber, ceea ce aduce avantaje pentru animalele mai mari, care pot supravieţui cu hrană cu valoare nutritivă inferioară. Ca masă corporală, omul este mult mai apropiat de gorilă decât de maki-ul şoarece, deci conform predicţiei ar trebui să consume hrană vegetală. Desigur, relaţia dintre masa corporală şi dietă, chiar în cadrul ordinului Primatelor nu este strictă, depinzând de istoria fiecărei specii.

Dieta omului pare a veni în contradicţie cu adaptarea la un consum energetic redus sau mai precis la reducerea cerinţelor energetice faţă de mediu. Leneşul, un animal clar adaptat în acest sens, nu numai că are un metabolism bazal redus, dar dieta sa folivoră se reduce la un anumit tip de frunze, cu aportul nutritiv cel mai redus, pe care alte specii nu le preferă. Pe de altă parte, omul are un metabolism bazal apropiat de al cimpanzeului, chiar luând în considerare corecţia de masă, deci dieta sa nu este legată de creşterea necesităţilor energetice bazale.

Însă relaţia dintre masa corporală, necesităţile metabolice bazale şi dietă poate fi puţin întoarsă, adică problema poate fi pusă altfel. Animalele mai mici, ca maki-ul şoarece au per total o rată metabolică mai redusă decât cele de dimensiuni mai mari, adică per total cerinţele lor faţă de mediu sunt mai reduse. În consecinţă, ele exploatează per total mai puţine resurse decât animalele mari, chiar dacă sunt de mai bună calitate. Piticismul în natură este asociat adesea cu penuria de resurse, de exemplu cu viaţa pe o insulă. De asemenea, consumând hrană calitativ superioară, cantitatea de alimente este inferioară, adică animalele omnivore pot mânca mai puţin decât cele strict vegetariene.  În concluzie, dieta omnivoră se poate corela cu inaccesibilitatea la o sursă constantă de hrană vegetală, cel puţin pentru animalele de dimensiuni mari. Dar chiar şi maki-ul şoarece, animal foarte mic, şi-a dezvoltat strategii pentru a-şi reduce consumul energetic şi hidric în sezonul secetos, deci şi el se confruntă, în ciuda dimensiunilor sale, cu o penurie de resurse.  

În afară de maki-ul şoarece şi alţi lemurieni de dimensiuni foarte mici, un exemplu de primate omnivore îl reprezintă macacii (Macacca mulata şi Macacca fascicularis). Masa macacilor rhesus (Macacca mulata), specie cu dimorfism sexual mare, este de 20-30 kg. Macacii rhesus reprezintă primatele cele mai răspândite după Homo sapiens. Aceste primate sunt foarte adaptabile şi versatile în ceea ce priveşte hrana şi mediul de viaţă, ocupând diferite zone climatice şi de relief. Această versatilitate şi adaptabilitate a dietei sugerează de asemenea imposibilitatea exploatării unei surse stabile de hrană.

Dar exemplele clasice de mamifere omnivore sunt ursul şi porcul. Dieta ursului (Ursus americanus), 80-95% vegetariană constă după (pseudo)hibernare în cea mai mare parte din ierburi, în timpul verii incluzând şi insectele în alimentaţia sa, care se diversifică apoi foarte mult. Toamna ursul mănâncă aproape continuu şi aproape orice pentru a se pregăti pentru perioada iernii. Accidentele nefericite cu urşii  „gunoieri“ au loc din aceste motive. Probabil dacă ursul ar avea suficiente ierburi tot timpul anului nu ar apela la alte alimente, şi nu ar hiberna. Perioada de hibernare (pseudohibernare) variază în funcţie de temperatură, în special la ursidele din zone mai calde (Ursus thibetanus).Varietatea dietei acestei specii în funcţie de mediul foarte diferit de viaţă sugerează de asemenea incapacitatea de a exploata o sursă stabilă de resurse, aflate în cantitate suficientă supravieţuirii. Ursul Panda este însă strict vegetarian, ceea ce e cu atât mai interesant cu cât acest mamifer, ca şi alte urside face parte din ordinul Carnivora, animale cu caractere anatomice care indică o adaptare în sensul dietei carnivore.  

Omul nu este un carnivor tipic, dar în dieta sa intră proteinele din carne într-o măsură mai mare decât la alte primate, de exemplu la ruda sa cimpanzeul, la care 5-7 % din hrana consumată o reprezintă carnea faţă de aproximativ 23% populaţiile din societăţile industriale (Leonard, 2003). Cimpanzeul mănâncă şi el uneori carne, şi chiar vânează maimuţe mai mici. În ultimul timp, după defrişările masive ale pădurilor de pe malul fluviului Congo, unde se află arealul cimpanzeului, se semnalează din ce în ce mai des un comportament foarte straniu al cimpanzeilor masculi_ vânătorile care vizează copiii mici ai fermierilor din zonă. De ce a crescut aparent interesul cimpanzeilor pentru carne? De ce au devenit aceştia mai „carnivori“?

Nu ştim cum arăta, şi nici care erau preferinţele alimentare ale strămoşului comun al omului şi cimpanzeului, care ar fi trăit acum aproximativ 5-7 milioane de ani. E puţin probabil însă să fi avut o dietă mai asemănătoare cu a omului decât cu a cimpanzeului, mai ales că în adoptarea dietei umane, cultura are un rol determinant. N-am putea consuma atât de multă carne, dacă nu am fi învăţat să vânăm sau să creştem animale, şi apoi să preparăm carnea. Pentru cimpanzei, vânătoarea nu e o mare „afacere“ energetică. După ce vânează de exemplu o maimuţă Colobus, de cele mai multe ori pui, cimpanzeii, în afară de faptul că aleg doar anumite părţi ale corpului, cele mai moi, mestecă timp de 5 ore. Carnea crudă este foarte greu de consumat. Cel mai probabil, la cimpanzei „vânătoarea“ are rolul de a creşte coeziunea grupului, şi de a reduce stresul prin îngurgitarea, mai precis gustarea cărnii, al cărei gust unami, descarcă molecule ale plăcerii - endorfine (v.  „De la foamete la civilizaţie“). O formă de stres foarte întâlnită la animale în natură, care probabil la cimpanzei s-a acutizat după defrişările masive din zonă, este foamea.

La om, dieta omnivoră, care include carne într-o proporţie mai mare ar fi contribuit la apariţia unui intestin mai scurt. Pe seama scurtării intestinului ar fi fost posibilă din punct de vedere energetic dezvoltarea creierului. Mamiferele carnivore au intestinul mai scurt decât speciile care consumă hrană vegetală. De asemenea, mamiferele carnivore au creierul mai mare decât ierbivorele. S-a avansat ipoteza că reducerea dimensiunilor intestinului ar fi făcut posibilă dezvoltarea creierului acestora (Aiello, 1995). Ideea s-a extrapolat apoi în cazul omului. Porcul, care este un animal omnivor, a cunoscut şi el în evoluţia sa o reducere a intestinului, dar care nu e însoţită de o creştere considerabilă a creierului, care este comparabil ca dimensiuni cu al ierbivorelor de masă apropiată, deşi porcul este considerat un animal inteligent (Gibbons, 1998).  

Oricum, creierul mai mare al mamiferelor carnivore nu pare a fi doar un produs secundar şi inutil al evoluţiei lor. Creierul lor, ca şi simţurile foarte dezvoltate, chiar le este esenţial supravieţuirii. Carnivorele, de exemplu felinele mari precum leii, mănâncă de 2-3 ori pe săptămână. Şi pentru aceasta fac eforturi susţinute, care le pun la încercare, printre altele, chiar funcţiile creierului. E greu de crezut că reducerea intestinului a precedat  sau s-a produs concomitent cu creşterea creierului. De asemenea, se poate spune că o creştere a creierului carnivorelor s-a produs ulterior, ca urmare a presiunii selective generate de concurenţa dintre specii.  Canidele sunt carnivore primitive, dar creierul lor este mare, asociat cu un intestin mic.

De fapt ce sunt mamiferele carnivore din punct de vedere evolutiv? Animale care nu sunt suficient de adaptate pentru a fi ierbivore. Viaţa prădătorilor este mai grea, hrănirea presupune costuri mai mari şI chiar riscuri mai mari, care nu sunt total compensate prin calitatea nutritivă superioară a hranei. Efectivele speciilor de prădători sunt inferioare speciilor pradă, ceea ce din punct de vedere evolutiv este un punct în minus pentru prădători. Dacă ar avea de ales, probabil orice specie ar prefera probabil să fie un ierbivor-pradă, nu un carnivor prădător. Toate eforturile adaptative ale unui animal sunt îndreptate spre creşterea fitness-ului, adică a numărului de urmaşi viabili. Orice individ din orice specie este doar un vehicul al genelor speciei (populaţiei) din care face parte. În aceste condiţii, ierbivorele sunt mai adaptate pentru că în natură există mai multe gene de ierbivore decât de carnivore, pentru simplul motiv că există mai mulţi indivizi.

Cum ar fi început strămoşii omului să mănânce carne, şi mai ales de ce? Pădurile s-au retras la est de rift, hrana vegetală tipică pentru un primat, adică fructe, muguri şi frunze, a devenit mai rară. De fapt, retragerea pădurilor nu a fost probabil fenomenul esenţial al crizei adaptative. O descoperire recentă sugerează că un primat biped a trăit acum aproximativ 6 milioane de ani într-un mediu cu păduri, la vest de rift (Senut el al., 2001). Dar e sigur că în acea perioadă (sfârşitul Miocenului, începutul Pliocenului) schimbările climatice au dus la reducerea resurselor. Acum aproximativ 5 milioane de ani, peisajul african foarte împădurit a început să se schimbe.

O soluţie a devenit consumul din ce în ce mai des al cărnii. Nu ştim cu ce se hrăneau strămoşii omului după ce pădurile tropicale din arealul lor au început să se retragă. Probabil consumau carne, cu un randament asemănător cu al cimpanzeilor actuali. Proteinele animale din dieta lor proveneau în special din animale mici. În apropierea resturilor de australopiteci, care au trăit în estul şi sudul Africii acum aproximativ 3 milioane de ani, s-au descoperit numeroase resturi de animale mici, de la şerpi, şopârle, păsări şi până la porci spinoşi. Dar australopitecii erau în principal vegetarieni. Cantităţile semnificative de proteine animale au venit abia după ce homininele (probabil Homo erectus) au început să vâneze, ceea ce nu s-a întâmplat înainte de a apărea uneltele mai sofisticate, adică acum aproximativ 2,5 milioane ani (vezi mai jos). Apariţia genului Homo, care se pare că era primul „vânător“ este pusă în legătură cu o nouă răcire a climei (Lewine, 2005).  

Timp de aproximativ 2,5 milioane de ani, după retragerea pădurilor şi până la apariţia uneltelor sofisticate, ce s-a întâmplate cu primatele care se află în genealogia omului? Fără îndoială, s-au adaptat, având în vedere că noi existăm. Neadaptându-se prin cultură, cel puţin nu printr-o cultură materială, ale cărei urme nu le avem, s-au adaptat biologic, ca toate animalele.

Diferitele forme ale foamei

Noţiunea de inaniţie este asociată la om cu numeroasele perioade de foamete prin care a trecut omenirea în istoria ei cunoscută. Imaginile pe care omul modern le leagă de inaniţie sunt cele cu copiii rahitici din ţările în curs de dezvoltare. În aceste condiţii, se pune un semn de egalitate între inaniţie şI malnutriţie. Malnutriţia (alimentaţia proastă) se referă la hrana nu atât puţină, cât inadecvată din punct de vedere al principiilor nutritive. O cantitate insuficientă de substanţe necesare organismului, dar pe care acesta nu le poate procura prin mijloace proprii (vitamine, aminoacizi esenţiali, săruri minerale) înseamnă malnutriţie. Într-adevăr, malnutriţia duce la dezvoltare defectuoasă (de exemplu rahitism, cretinism guşogen) sau la boli debilitante precum beri-beri sau pelagră la adult. Ne-am oprit asupra acestor boli deoarece ele au bântuit istoria oarecum recentă a omenirii. Beri-beri, lipsa vitaminei B1, apare în urma consumului de orez decorticat, pe când pelagra, o boală care generează suferinţe insuportabile, care de multe ori se soldează cu sinuciderea, este o carenţă a vitaminei PP, care apare în urma consumului de porumb alterat. Aceasta nu înseamnă că dacă mănânci o dată sau de două ori porumb alterat, te îmbolnăveşti de pelagră. În privinţa maladiei beri-beri, aproape tot orezul de la supermarket e decorticat. Deşi la unele avitaminoze se poate ajunge relativ uşor, ideea e că oamenii care se îmbolnăveau de asemenea boli aveau o dietă extrem de săracă, nevariată. Timp îndelungat, mai ales în sezonul rece, mâncau aproape numai orez decorticat sau porumb care se întâmpla adesea să fie alterat. Dieta oamenilor de atunci este greu de imaginat pentru locuitorii ţărilor occidentale din zilele noastre. Dacă ne gândim că scorbutul, lipsa vitaminei C, care făcea ravagii în Europa, a devenit istorie după cultivarea masivă a cartofului şi introducerea acestuia în hrana curentă a europenilor...

Dar animalele în sălbăticie nu cunosc aceste probleme de nutriţie. Ele au apărut după ce oamenii au început să practice agricultura. Malnutriţia e într-un fel apanajul civilizaţiei. Obezitatea, diabetul, hipertensiunea arterială nu sunt primele boli ale civilizaţiei. Paleontologia arată că fizicul strămoşilor noştri din Paleoliticul superior, până acum aproximativ 10000 ani, în timpul ultimei glaciaţiuni, era de invidiat nu numai în ce priveşte media de înălţime, dar şi robusteţea. Chiar mărimea creierului era superioară oamenilor actuali (Lewinf, 2005).

Animalele în sălbăticie nu suferă de malnutriţie. N-a văzut nimeni animale sălbatice malnutrite, bolnave de beri-beri, scorbut sau pelagră. Şi asta nu numai pentru că astfel de exemplare ar fi rapid eliminate sau pentru că numai omul ar putea suferi de astfel de boli. Multe dintre avitaminoze au fost descoperite pe animale, de exemplu vulpi, dar pe animale de crescătorie hrănite cu acelaşi tip de mâncare timp îndelungat. Animalele sălbatice mănâncă numai ce trebuie, cât trebuie, prea puţin sau deloc. Comportamentul normal al animalelor sălbatice le împiedică să ajungă la malnutriţie. Dacă simt o carenţă vitaminică, de exemplu carnivorele consumă o cantitate mică de fructe pentru a şi-o echilibra. Povestea cu vulpea şi strugurii este chiar adevărată. Vulpea chiar mai mănâncă şi struguri. Cantităţile necesare organismului de vitamine şi minerale sunt foarte mici, aşa că e un lux pentru un  animal sălbatic să ajungă la avitaminoze sau carenţe de minerale. Dar natura le rezervă dreptul să suferi de hipoglicemie, adică de foame cumplită, care să ajungă să le afecteze capacitatea reproductivă sau propria supravieţuire.  

În concluzie, ceea ce se întâmplă cu lipsa hranei la animalele sălbatice, seamănă mai degrabă cu ceea ce se numeşte restricţie calorică, decât cu ceea ce înseamnă foamete la oameni. Restricţia calorică este un mod de hrănire, o dietă care include toate principiile nutritive, este deci echilibrată, dar săracă din punct de vedere energetic. Adică e dietă care are atâtea vitamine, minerale, aminoacizi esenţiali, cât sunt necesari pentru specia respectivă, de exemplu 60% din caloriile necesare (la şobolani).  

Efectele restricţiei calorice sunt destul de bine studiate la mai multe specii de mamifere, insecte, chiar viermi. Ceea ce este interesant este că restricţia calorică nu numai că nu are efecte nocive asupra sănătăţii, dar chiar prelungeşte semnificativ durata de viaţă. Şoarecii supuşi după încetarea creşterii restricţiei calorice cu 60% aport energetic faţă de necesar trăiesc cu până la 50% mai mult decât congenerii lor hrăniţi ad libitum (după propria lor dorinţă). De fapt, restricţia calorică  (RC) este singura metodă cunoscută până acum care prelungeşte durata maximă a vieţii la toate speciile studiate, nu numai durata medie, cum fac de exemplu antioxidanţii. În plus, animalele hrănite conform RC nu numai că trăiesc mai mult, dar şi suferă mai puţin de boli asociate îmbătrânirii.

Acest tip de experimente s-a efectuat şi pe primate (Mattison et al., 2003). Maimuţele respective (macaci rhesus, Macacca mulatta ) s-au dezvoltat bine, ca şi şoarecii, atunci când au fost trecute pe un regim de restricţie calorică la vârsta adultă, dar deşi aveau proporţii normale, erau pur şi simplu mai mici (vezi mai sus). Acest aspect este interesant, deoarece în Africa există o specie de cimpanzei pigmei (numiţi aşa pentru că trăiesc în aceeaşi zonă din Zair, unde trăiesc şi pigmeii), bonobo, care par într-o oarecare măsură adaptaţi la un consum energetic mai redus (v.  „De la foamete la civilizaţie“). Cimpanzeii bonobo, Pan paniscus, duc „o existenţă precară“, şi nu numai că sunt uşor mai mici, dar au şi corpul mai subţire decât ceilalţi cimpanzei. De asemenea, ei au picioarele mai lungi în raport cu trunchiul decât cimpanzeii Pan troglodytes.

Macacii supuşi restricţiei calorice au nivelul insulinei şi al glucozei plasmatice mai coborâte decât al congenerilor hrăniţi ad libitum. De asemenea, ţesutul adipos şi muscular sunt mai reduse. Un alt aspect interesant este că macacii supuşi CR în timpul dezvoltării au raportul cantitativ al grăsimii de rezervă între nivelul trunchiului/picioarelor mai redus (Lane et al., 1999). Distribuţia grăsimii de rezervă la oameni are unele de asemenea această particularitate. Au şi creierul uşor mai mare? Studiul, care este în curs, are drept scop urmărirea efectelor restricţiei calorice pe animale asupra longevităţii şi patologiei de vârstă, nu posibilele implicaţii în evoluţie ale acesteia. Dar datele paleontologice pot răspunde într-o oarecare măsură la această întrebare. Totuşi, experienţele pe şobolani arată că restricţia calorică ar putea stimula neurogeneza (apariţia de noi neuroni) şi neuroplasticitatea (creşterea prelungirilor neuronale) (Prolla & Mattson, 2001).

Dacă pornim de la ipoteza că restricţia calorică a fost un factor de evoluţie care a intervenit chiar din Pliocen, atunci la primatele care au trăit la est de rift în acea perioadă ar fi putut apărea caractere care mimează efectele restricţiei calorice. Datele mai consistente şi mai bine studiate provin abia de acum aproximativ 3 milioane de ani, de la resturile speciilor de australopiteci. Aveau aceştia schelete mai subţiri, picioare mai lungi şi creiere mai mari decât cimpanzeii actuali? În ce priveşte mărimea creierelor şi lungimea picioarelor, categoric, da, semnificativ statistic (Lewing, 2005). Deşi proporţia dintre membre era mai degrabă asemănătoare cu a marilor primate actuale, iar dimensiunile creierului de asemenea, un oarecare „progres“ în proporţia membrelor şi în indicele de encefalizare apare. „Explozia“ acestor caractere apare acum 2,5 milioane de ani, odată cu apariţia genului Homo. Proporţia membrelor uşor modificată la austhralopiteci ar putea fi datorată adaptării la mersul biped pe care aceştia îl adoptaseră, dar bonobo, specie strâns înrudită cu cimpanzeul comun, este „mai arboricol“ decât acesta, totuşi are membrele mai lungi. Lungimea membrelor este proporţională cu perioadă petrecută în „copilărie“ (v. „Mersul biped“), iar restricţia calorică încetineşte dezvoltarea şi maturizarea organismului la speciile studiate, inclusiv rozătoare şi mamifere.

Restricţia calorică funcţionează şi pe oameni, dar ca şi animalele, aceştia nu sunt în stare, în general, s-o aplice decât atunci când nu au de ales. Celebrul experiment Biosphera 2, care urmărea să studieze crearea de ecosisteme artificiale pe alte planete, care să asigure supravieţuirea noilor colonişti, a arătat beneficiile restricţiei calorice pe oameni. Cercetătorii izolaţi în mijlocul deşertului Arizona, într-o sferă uriaşă, în care trebuia să-şi cultive plante pe care apoi să le consume ca pe singura sursă de hrană, au ajuns curând la penurie de alimente. Deşi experimentul Biosphera 2 a fost un eşec în ceea ce priveşte scopul propus, a scos în evidenţă beneficiile restricţiei calorice la oameni. Deşi cei 8 subiecţi implicaţi în acest experiment au ajuns să-şi raţionalizeze drastic alimentele, ajungând la aproximativ 1500 calorii/zilnic, au observat că maladiile puţin grave de care sufereau s-au ameliorat. Starea generală a sănătăţii lor s-a îmbunătăţit, constantele lor biochimice, de tipul glicemiei, insulinei sangvine, au scăzut mult, revenind în limite normale (Walford & Harris, 1992, Henig,  2000).

Medicul care a participat la acest experiment, Roy Walford din Los Angeles, UCLA, şi care a văzut efectele restricţiei calorice pe membrii echipei sale, a decis să continue experimentul pe el însuşi. El s-a supus de ani de zile subalimentării fără malnutriţie, ceea ce presupune o atenţie deosebită faţă de carenţe. Acesta declara că dificultatea cel mai greu de surmontat cu care se confrunta în menţinerea unui astfel de regim era senzaţia permanentă de foame.

Probabil această foame este simţită şi de animalele de laborator supuse restricţiei calorice. De asemenea, această foame reprezintă fondul afectiv aproape constant al multor carnivore în sălbătăcie. Poate că această senzaţie se află la originea vigilenţei şi a inteligenţei superioare a acestora faţă de ierbivore. De aceea e greu de crezut că animalele ar adopta o astfel de dietă de bunăvoie în altă situaţie decât aceea în care nu au de ales. Chiar oamenii, care îi cunosc efectele, au mari dificultăţi în a o aplica.

Totuşi, la om există problema malabsorbţiei genetice a unor principii nutritive, aşa că restricţia calorică trebuie aplicată cu prudenţă. Probabil că această problemă ar reprezenta un atavism. Strămoşii noştri primate nu aveau nevoie să absoarbă cu randament mare anumite vitamine şi minerale deoarece consumau cantităţi mari de fructe şi alte vegetale, care abundă în astfel de substanţe. În zilele noastre, ponderea acestor alimente în dietă s-a redus dramatic, pe când necesităţile nu s-au modificat în aceeaşi măsură.

Posibile urme ale foamei

la nivel celular şi molecular

În sălbăticie, animalele, cel puţin unele specii sunt nevoite adesea să facă faţă restricţiei calorice. Marile primate actuale, cimpanzeii Pan troglodytes şi gorilele, se consideră că din punct de vedere al procurării hranei nu cunosc mari provocări. Probabil în istoria speciei noastre, acum 5-7 milioane de ani, după apariţia riftului african, unele primate au rămas în afara pădurilor tropicale, mediul lor natural de viaţă. Aceste primate au fost nevoite să se adapteze la un mediu cu din ce în ce mai puţini arbori, apoi la viaţa în savană, unde nu numai că sunt expuse prădătorilor, dar hrana lor obişnuită este foarte greu de găsit. Acest aspect aparent minor se pierde din vedere întotdeauna când se vorbeşte despre evoluţia omului. Probabil multe dintre ele nu au reuşit să facă faţă acestei dure schimbări de mediu, mortalitatea directă şi incapacitatea de a supravieţui prin urmaşi au fost foarte mari. Dar cele care au rezistat ar fi trebuit să fie nişte campioni ai restricţiei calorice pe timp îndelungat. Urmaşii acestora ar trebui să fie animale adaptate la acest regim, care prin selecţie ar trebui să aibă într-o proporţie mai mare gene care să le confere rezistenţă la înfometare. În primul rând, foamea ar fi acţionat ca un puternic factor de selecţie în istoria speciei noastre, care ne-ar fi putut modela zestrea genetică. Adaptarea la înfometare ar fi putut avea loc cu ajutorul mutaţiilor care să confere rezistenţă la acest factor de mediu, dar şi prin fenomene epigenetice (epi= peste, gr.), care nu implică mutaţii.

Datele actuale sugerează că o parte din efectele restricţiei calorice se datorează acestor modificări epigenetice, adică blocării sau activării unor gene. În mod normal, acţiunea unor gene se blochează în stări patologice, dar şi în îmbătrânire. De fapt, e vorba de gene care se blochează timp îndelungat sau definitiv. Altminteri, toate celulele din organism au aceleaşi gene, acelaşi genom, doar că în fiecare tip de celulă sunt active anumite gene, care dau caracteristicile metabolice ale celulei respective, restul fiind inactivate. Anumite semnale, precum hormonii, determină exprimarea unor gene, adică activarea acestora, urmată de sinteza de proteine codificate de genele respective. Hormonii tiroidieni, a căror secreţie se modifică în stările de inaniţie, se pare că sunt implicaţi în reprogramarea genetică, adică în fenomene epigenetice de tipul celor de mai sus, deoarece influenţează dezvoltarea normală a embrionului de broască. În dezvoltarea embrionară există o succesiune de reprogramări genetice.

Ideea implicării fenomenelor epigenetice în adaptarea la restricţie calorică este susţinută de date experimentale. Rezultatele unui studiu realizat de către Scott Pletcher de la Baylor College of Medicine din Houston, Texas, pe musculiţe de oţet Dosophila melanogaster, arătă că restricţia calorică (65% faţă de necesităţile energetice) are efecte „gigantice“ asupra expresiei genetice la această specie. Aproximativ o treime din genom prezintă nivele ale expresiei alterate (Pletcher et al., 2002).

Macacii rhesus supuşi restricţiei calorice din copilărie au o dezvoltare normală, dar sunt pur şi simplu mai mici (Mattison et al., 2003). Probabil şi în cazul lor se blochează acţiunea unor gene implicate în creştere.

La om, întâmplător istoria recentă consemnează înfometarea ca factor cu acţiune epigenetică. Copiii olandezi născuţi după blocada din timpul celui de-al doilea război mondial, instituită unei regiuni din vestul ţării, au fost mai mici la naştere decât cei a căror părinţi au trăit în condiţii normale (Lumey, 1992). Probabil în cazul acestor copii, o parte din genele care reglau creşterea au fost blocate. Acest fenomen ar fi putut avea efecte adaptative asupra urmaşilor celor care au trebuit să facă faţă înfometării. Experimentul nefericit al blocadei ne-a arătat ce se întâmplă pe parcursul unei singure generaţii. Dar efectele acestui eveniment nu au început să se atenueze decât abia după două generaţii. Nu ştim ce s-ar fi putut întâmpla pe parcursul a mii şi milioane de ani de înfometare.

Restricţia calorică pare să inducă în primul rând o încetinire a creşterii. Macacii supuşi restricţiei calorice sunt mai mici pentru că au un ritm de creştere mai lent. La fel, gorila nu creşte o perioadă mai lungă decât cimpanzeul, dar creşte mai repede. Cimpanzeul pitic creşte mai încet decât cimpanzeul comun. Creşterea postnatală este reglată de hormonul de creştere (somatotrop), care stimulează secreţia unui peptid numit factor de creştere insuline-like 1(IGF-1), care este sintetizat de ficat şi de epifiza oaselor. IGF1 este responsabil de efectele la nivel celular ale hormonului de creştere. Nivelul IGF-1 circulant este corelat cu dimensiunile la maturitate la diferite linii de câini (McKinney & McNamaraa, 1990). IGF-1 este responsabil de creşterea postnatală, dar înainte de naştere rolul său îl deţine IGF-2, care ar fi implicat şi în creşterea creierului (McKinney & McNamarab, 1990b). După naştere, nivelul IGF-2 scade în câteva săptămâni. Aceşti factori de creştere sunt peptide cu o structură asemănătoare proinsulinei.

Omul are o viaţă „lentă“, mai lentă decât primatele cele mai înrudite, cu o creştere, dar şi o dezvoltare lentă (Lewinh, 2005). Durata sa de viaţă este de asemenea mai lungă. Studiile pe mamifere de laborator (rozătoare) arată că restricţia calorică aplicată din „copilărie“ le creşte durata de viaţă cu aproximativ 40-50% faţă de animalele hrănite ad libitum (Merry, 2002). Omul trăieşte în medie 70 ani, iar cimpanzeul 50 ani. Din punctul de vedere al duratei medii de viaţă, se poate specula că omul este un cimpanzeu căreia i s-a aplicat restricţia calorică. Restricţia calorică are efecte negative asupra fertilităţii (Burks et al., 2000). Omul deţine recordul fertilităţii scăzute printre speciile studiate.  

Interesant este că efectele restricţiei calorice sunt mediate de receptorul de insulină şi al factorului de creştere IGF-1 (Lithgow, 1996). Studiile pe viermele microscopic Cenorhabditis elegans, actualul cobai al geneticii, arată că longevitatea acestuia este puternic influenţată de o genă al cărui corespondent la mamifere îl reprezintă un receptor de insulină. Blocarea acţiunii acestei gene mimează într-un fel efectele restricţiei calorice, care modifică dramatic durata de viaţă a viermelui (Lithgow, 1996). În condiţii de inaniţie, viermele acumulează şi el glicogen şi grăsimi în cavitatea abdominală şi subcutanat. De asemenea, blocarea acestui receptor determină creşterea activităţii unor enzime antioxidante, care anihilează efectele radicalilor liberi, superoxiddismutaza (SOD) şi catalaza (Seroude, 2002). În restricţie calorică, creşte activitatea enzimelor antioxidante, deşi nivelul radicalilor liberi care apar în urma oxidărilor mitocondriale scade, ceea ce pare un paradox (Merry, 2002). Interesant este că la om se înregistrează cea mai înaltă activitate relativă a SOD dintre toate speciile studiate. Activitatea mai crescută decât normal a două forme ale SOD (Mn SOD şi Cu-Zn SOD), dar şi a catalazei apare în maladia Alzheimer şi în sindromul Down sau trisomia 21 (Benzi & Moretti, 1995).

Ceea ce determină de fapt efectele restricţiei calorice este o modificare a metabolismului, care se manifestă printr-o redistribuire a energiei. Temperatura corpului scade, arderile mitocondriale complete sunt favorizate, creşte turn-overul proteic (sinteza şi degradarea proteinelor). Combustibilii celulei sunt folosiţi cu un randament mai mare. Stimularea activităţii sistemelor antioxidante ar putea avea o contribuţie în acest sens.

Receptorul de insulină/IGF-1 este o proteină membranară prin intermediul căreia se manifestă acţiunea celulară a acestui hormon, care are o moleculă mare, şi nu pătrunde în celulă. IGF-1 are o afinitate mai mică pentru receptorul de insulină decât  insulina. La mamifere, restricţia calorică ar avea de asemenea efecte asupra funcţiei receptorului de insulină. Cum am menţionat mai sus, în cazul experimentului Biospera 2, în restricţie calorică scade concentraţia insulinei, dar şi a glucozei plasmatice. La om, în condiţii normale, receptorii de insulină sunt foarte activi, şi sunt peste tot, de la nivelul creierului, până la glandele endocrine. Cele mai cunoscute efecte ale insulinei sunt introducerea glucozei în muşchi pentru a fi transformată în glicogen şi în celulele adipoase, pentru a fi transformată în lipide, introducerea aminoacizilor în celule pentru a fi transformaţi în proteine. Receptorii de insulină mediază aceste efecte. La nivelul creierului, stimularea acestor receptori acţionează asemenea leptinei (un hormon implicat în reglarea apetitului), adică suprimă foamea. La nivelul aparatului reproducător, influenţează funcţia reproductivă (Plum et al., 2005).

Conform ipotezei prezentate aici, dacă ar fi să propunem unde ar trebui căutate genele care să ne facă oameni, genele pentru implicare în calea transmiterii insulinei ar fi nişte candidaţi serioşi, ca şi alte gene implicate în adaptarea la restricţia calorică pe termen lung. Dar pe termen scurt, restricţia calorică la mamiferele de laborator (şobolani) scade rezistenţa la insulină (McCurdy, Davidson şi Cartee, 2003).

Glucide pentru creier

Calea de semnalizare a insulinei pare să fie implicată în unele particularităţi biologice ale speciei umane, dar şi de condiţii patologice specific umane (de ex. psihoze) sau cu o incidenţă mult mai mare la om faţă de alte primate. Dacă e vorba de insulină, vom începe cu maladia cea mai legată de acest hormon, diabetul. Omul este mult mai susceptibil la diabet de tip II decât cimpanzeul, fenomen pus în special pe seama modului de viaţă, deşi diferenţa se menţine şi pentru cimpanzeii captivi (Olson şi Varki, 2002). Mai mult, rezistenţa la insulină, care precede diabetul de tip II, este o condiţie frecventă. De ce se întâmplă asta? Ipoteza lui Neel (1962, 1982) avansează ideea unui genotip economic (thrifty genotype), care s-ar afla la originea predispoziţiei la diabet. În condiţii de penurie de alimente (foamete), posesorii acestui genotip, care determină o mai bună utilizare a resurselor în zonele în care penuria de resurse şi abundenţa acestora coexistă, desigur, nu în acelaşi timp (Neel, 1962). Această utilizare mai bună se referă în primul rând la disponibilitatea de a depune grăsimi în perioadele de abundenţă, aparenta hipersecreţia de insulină, care apare la unii indivizi în timpurile moderne, constituind astfel o adaptare pentru astfel de situaţii. Insulina stimulează şi sinteza grăsimilor în ţesutul adipos. În perioadele în care resursele sunt precare, indivizii cu o abilitate mai mare de a stoca grăsimi, „calitate“ predispozantă pentru diabetul de tip II, ar avea mai multe şanse de supravieţuire.

Pe de altă parte, s-a constatat o diferenţă la acelaşi individ în ce
































Maladii specific umane











Posibila cale biochimică a umanizării






	
	
	

	
	
	
	

	
	

	
	
	
	
	




















Grăsimi pentru creier










































Omul - eternul inadaptat







[image: ]


În loc de concluzii


	Homo sapiens are rata metabolică foarte apropiată de a cimpanzeului, Pan troglodytes, dar creierul uman este de trei ori mai mare decât ar trebui să fie raportat la masa corporală, dacă ar fi cimpanzeu;

	Nivelul hormonilor tiroidieni, care scade în inaniţie, este mai scăzut la om decât la cimpanzeu; aceştia influenţează consumul energetic al celor mai multe ţesuturi, cu excepţia creierului;

	Comparativ cu cimpanzeul, la om se observă o tendinţă superioară de a acumula lipide subcutanat, dar şi glicogen în muşchi, substanţe de rezervă a căror acumulare creşte în restricţie calorică la alte specii;

	Reducerea masei musculare, consumatoare de energie, asociată cu creşterea dimensiunilor ţesutului adipos ar reprezenta caractere de adaptare la un consum redus de resurse, strategie existentă şi la alte specii, leneşul, respectiv primate primitive, lemurieni;

	Rezistenţa crescută la stres (radicali liberi, noxe, temperaturi extreme) a speciei umane ar proveni din adaptarea la restricţie calorică, în care rezistenţa la stres creşte;

	Un criteriu ecologic (introdus aici), care vine în sprijinul ipotezei adaptării umane la un mediu sărac în resurse este faptul că Homo sapiens este omnivor; dieta omnivoră prezintă avantaje în cazul speciilor care nu pot exploata surse stabile de resurse;

	În  maladiile specific umane sau cele cu o incidenţă superioară la om faţă de cimpanzeu este afectată activitatea unor enzime din calea de semnalizare a insulinei (proteinkinaza B şi/sau C); calea de semnalizare a insulinei şi a factorului de creştere insulin-like reprezintă principala ţintă a restricţiei calorice;

	Incidenţa maladiilor specific umane (psihice), dar şi unora cu incidenţă mai mare la om decât la cimpanzeu (diabet de tip II, maladii cardiovasculare, cancer) a crescut la copiii supuşi inaniţiei dar şi la urmaşii acestora;

	Unele dintre aceste maladii (diabetul de tip II şi maladia Alzheimer) ar fi consecinţe ale adaptării la restricţie calorică, având avantaje în timpul dezvoltării; riscul  acestor maladii este mai ridicat în populaţiile postindustriale în care selecţia determinată de inaniţie a fost mai puternică;

	Varianta moleculară ε4, a ApoE, o proteină implicată în transportul colesterolului, care la om este asociată cu un risc crescut de a dezvolta maladia Alzheimer, ar conferi un avantaj în perioadele de inaniţie, când sinteza colesterolului este afectată;

	Varianta ε4 are ponderi diferite în diferite populaţii umane, fiind mai ridicată în zonele mai sărace în resurse sau care au fost expuse mai târziu la agricultură, dar varianta cea mai frecventă în cele mai multe populaţii umane este ε3, care determină o adaptabilitate mai mare la eforturi fizice, dar probabil are şi efecte comportamentale.

